Ranskan tasavallan aloite neuvoston direktiivin antamiseksi laittomassa maahantulossa, liikkumisessa ja maassa oleskelussa avustamisen määrittelystä



Virallinen lehti nro C 253 , 04/09/2000 s. 0001 - 0002



Ranskan tasavallan aloite neuvoston direktiivin antamiseksi laittomassa maahantulossa, liikkumisessa ja maassa oleskelussa avustamisen määrittelystä (2000/C 253/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 61 artiklan a alakohdan ja 63 artiklan 3 kohdan b alakohdan, ottaa huomioon oikeusperustan vahvistamisesta kullekin Schengenin säännöstöön kuuluvalle määräykselle ja päätökselle 20 päivänä toukokuuta 1999 tehdyn neuvoston päätöksen 1999/436/EY(1), ottaa huomioon Ranskan tasavallan aloitteen, ottaa huomioon Euroopan parlamentin lausunnon, sekä katsoo seuraavaa: (1) Euroopan unionista tehdyssä sopimuksessa yksi unionille asetetuista tavoitteista on ihmiskaupan torjuminen lähentämällä tarvittaessa jäsenvaltioiden rikosoikeudellisia säännöksiä. Tämän toiminnan ensisijaisesta asemasta muistutettiin Tampereen Eurooppa-neuvostossa. (2) Euroopan yhteisön perustamissopimuksessa määrätään vapauteen, turvallisuuteen ja oikeuteen perustuvan alueen asteittaisesta toteuttamisesta, mikä edellyttää erityisesti laittoman maahanmuuton torjuntaa. (3) Laittomassa maahanmuutossa avustamiseen on syytä puuttua, olipa kyse nimenomaan laittomassa rajanylityksessä auttamisesta tai avusta ihmisten hyväksikäyttöä harjoittavien verkostojen ylläpitämiseksi. (4) Voimassa olevia oikeudellisia säännöksiä on siis lähennettävä, mikä edellyttää toisaalta asiaankuuluvan rikoksen selkeää ja tehokasta määrittelyä, johon pyritään tällä direktiivillä, ja toisaalta säädettyjen seuraamusten, vastuusta vapauttamista koskevien tapausten tai raskauttavien asianhaarojen yhdenmukaistamista, jota koskee ehdotus neuvoston puitepäätökseksi .../.../EY rikosoikeudellisten puitteiden vahvistamisesta laittomassa maahantulossa ja maassa oleskelussa avustamisen ehkäisemiseksi(2). (5) Tällä direktiivillä, joka perustuu Euroopan yhteisön perustamissopimuksen IV osastoon, pyritään määrittelemään selkeämmin avustaminen laittomassa maahantulossa sekä tehostamaan rikosoikeudellisten puitteiden vahvistamisesta laittomassa maahantulossa ja maassa oleskelussa avustamisen ehkäisemiseksi tehdyn puitepäätöksen .../.../EY täytäntöönpanoa. (6) Nämä välineet täydentävät annettuja suosituksia, kuten laittoman maahanmuuton ja työnteon torjuntakeinojen yhdenmukaistamisesta ja tätä varten säädettyjen valvontakeinojen tehostamisesta 22 päivänä joulukuuta 1995 annettua suositusta(3) ja kolmansien valtioiden kansalaisten laittoman työnteon torjumisesta 27 päivänä syyskuuta 1996 annettua suositusta(4) sekä ihmiskaupan ja lasten seksuaalisen hyväksikäytön vastaisesta toiminnasta 24 päivänä helmikuuta 1997 hyväksyttyä yhteistä toimintaa 97/154/YOS(5), tämän kuitenkaan vaikuttamatta toimenpiteisiin, joita on toteutettu tai joita on tarkoitus toteuttaa Euroopan yhteisön perustamissopimuksen IV osaston perusteella. (7) Tämä direktiivi liittyy Schengenin pöytäkirjan mukaiseen Schengenin säännöstön kehittämiseen, ON ANTANUT TÄMÄN DIREKTIIVIN: 1 artikla Yleinen rangaistavuus Kunkin jäsenvaltion on toteutettava tarvittavat toimenpiteet sen varmistamiseksi, että katsotaan rikokseksi teko, jolla välitöntä tai välillistä apua antamalla tahallisesti helpotetaan sellaisen ulkomaalaisen tuloa jäsenvaltion alueelle laittomasti tai siellä liikkumista taikka oleskelua laittomasti, joka ei ole Euroopan unionin jäsenvaltion kansalainen. 2 artikla Osallisuus, yllyttäminen ja yritys Kunkin jäsenvaltion on toteutettava tarvittavat toimenpiteet sen varmistamiseksi, että 1 artiklassa tarkoitettuun rikokseen osallisena oleminen tai yllyttäminen ja rikoksen yritys ovat rangaistavia tekoja. 3 artikla Seuraamukset Kunkin jäsenvaltion on toteutettava tarvittavat toimenpiteet sen varmistamiseksi, että 1 ja 2 artiklassa tarkoitetuista rikoksista voidaan langettaa tehokkaita, oikeasuhteisia ja vakuuttavia rikosoikeudellisia seuraamuksia. 4 artikla Vastuusta vapauttaminen Kukin jäsenvaltio voi vapauttaa seuraamuksista 1 ja 2 artiklassa tarkoitetun rikoksen osalta näissä samoissa artikloissa tarkoitettua apua saaneeseen ulkomaalaiseen seuraavalla tavalla sidoksissa olevat henkilöt: - hänen suoraan ylenevässä tai alenevassa polvessa olevat sukulaisensa, veljensä ja sisarensa sekä heidän puolisonsa, - hänen puolisonsa tai hänen kanssaan tunnetusti avioliiton omaisissa olosuhteissa elävä henkilö. 5 artikla Täytäntöönpano 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä marraskuuta 2001. Niiden on ilmoitettava tästä viipymättä Euroopan yhteisöjen komissiolle. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava kirjallisina komissiolle tässä direktiivissä tarkoitetuista kysymyksistä antamansa kansalliset säännökset sekä tämän direktiivin ja sen saattamiseksi osaksi kansallista lainsäädäntöä annettujen kansallisten säännösten välinen vastaavuustaulukko. Komissio ilmoittaa tästä muille jäsenvaltioille. 6 artikla Voimaantulo Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 7 artikla Osoitus Tämä direktiivi on osoitettu kaikille jäsenvaltioille. Tehty ... Neuvoston puolesta Puheenjohtaja ... (1) EYVL L 176, 10.7.1999, s. 17. (2) Ks. tämän virallisen lehden s. 6. (3) EYVL C 5, 10.1.1996, s. 1. (4) EYVL C 304, 14.10.1996, s. 1. (5) EYVL L 63, 4.3.1997, s. 2.